*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΟΙ ΟΠΟΙΟΙ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 28ης Ιουλίου 1982

για την έκδοση του πέμπτου προγράμματος μεσοπρόθεσμης οικονομικής πολιτικής

(82/534/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΟΙ ΟΠΟΙΟΙ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το προοίμιο και τα άρθρα 6, 105 και 145,

την απόφαση 74/120/ΕΟΚ του Συμβουλίου της 18ης Φεβρουαρίου 1974 περί επιτεύξεως υψηλού βαθμού συγκλίσεως της οικονομικής πολιτικής των Κρατών μελών της Ευρωπαϊκής Οικονομικής Κοινότητας (1), και ιδίως το άρθρο 6,

την ανακοίνωση της Επιτροπής σχετικά με το σχέδιο του πέμπτου προγράμματος μεσοπρόθεσμης οικονομικής πολιτικής,

τη γνώμη του Ευρωπαϊκού Κοινοβουλίου (2),

Εκτιμώντας:

ότι η Οικονομική και Κοινωνική Επιτροπή, η γνώμη της οποίας ζητήθηκε για την πρόταση της Επιτροπής, δεν διατύπωσε τη γνώμη της μέσα στις προθεσμίες που της έταξε το Συμβούλιο σύμφωνα με το άρθρο 198 της συνθήκης ΕΟΚ· ότι δεν πρέπει η έλλειψη της γνώμης αυτής να εμποδίσει το Συμβούλιο να ενεργήσει·

ότι η οικονομική πολιτική που ασκούν τα Κράτη μέλη πρέπει να ανταποκρίνεται στους στόχους τους οποίους αναφέρει το άρθρο 104 της συνθήκης,

ΑΠΟΦΑΣΙΖΟΥΝ:

Άρθρο μόνο

1. Εγκρίνεται το πέμπτο πρόγραμμα μεσοπρόθεσμης οικονομικής πολιτικής που παρατίθεται στο παράρτημα. Τα Κράτη μέλη δηλώνουν ότι έχουν την πρόθεση να ενεργήσουν σύμφωνα με τους προσανατολισμούς που προβλέπονται στο πρόγραμμα αυτό.

2. Το πρόγραμμα θα παρακολουθείται και θα αναθεωρείται συνεχώς κατά τη διάρκεια της εφαρμογής του.

Έγινε στις Βρυξέλλες, στις 28 Ιουλίου 1982.

Ο Πρόεδρος

O. MOELLER

(1) ΕΕ αριθ. L 63 της 5. 3. 1974, σ. 16.

(2) ΕΕ αριθ. C 66 της 15. 3. 1982, σ. 37.

ΠΑΡΑΡΤΗΜΑ

ΠΕΜΠΤΟ ΠΡΟΓΡΑΜΜΑ ΜΕΣΟΠΡΟΘΕΣΜΗΣ ΟΙΚΟΝΟΜΙΚΗΣ ΠΟΛΙΤΙΚΗΣ

1. Το πέμπτο πρόγραμμα αποσκοπεί στον καθορισμό και στην ανάπτυξη μεσοπρόθεσμης στρατηγικής για την επίτευξη ενός συνόλου στόχων οικονομικής πολτικής. Το σχέδιο αυτό δεν είναι ένα ποσοτικό πρόγραμμα αλλά αποτελεί μάλλον ένα είδος προσανατολιστικού πλαισίου για τις πολιτικές τόσο σε εθνικό όσο και σε κοινοτικό επίπεδο. Ορίζει τα διάφορα στοιχεία μιας στρατηγικής. Τα συγκεκριμένα μέτρα που πρέπει να ληφθούν για τη θέση σε εφαρμογή της στρατηγικής αυτής εξαρτώνται από την οικονομική κατάσταση και τις οικονομικές δομές οι οποίες διαφέρουν έντονα από το ένα Κράτος στο άλλο.

2. Υπάρχει ευρεία σύγκλιση απόψεων ως προς τους κύριους μεσοπρόθεσμους στόχους που αναφέρονται στο προσχέδιο της Επιτροπής Οικονομικής Πολιτικής της 21ης Μαΐου 1981: πραγματοποίηση διαρκούς και ισορροπημένης οικονομικής ανόδου, αύξηση της απασχόλησης ιδίως με την ανάπτυξη των επενδύσεων και με την προώθηση των διαρθρωτικών προσαρμογών, πρόοδος στην καταπολέμηση του πληθωρισμού παράλληλα με τη βελτίωση της ανταγωνιστικότητας των οικονομιών των Κρατών μελών.

3. Υπήρξαν όμως διαφορετικές απόψεις όσον αφορά τη σχετική προτεραιότητα των στόχων και τη χρονική διάταξη των μέτρων που οδηγούν στη βελτίωση της απασχόλησης και σε μεγαλύτερη σταθερότητα. Ορισμένα Κράτη μέλη ήταν της γνώμης ότι, μεσοπρόθεσμα, η κατάσταση της απασχόλησης θα βελτιωθεί με τη θέση σε εφαρμογή συνεκτικών σταθεροποιητικών πολιτικών (νομισματική, δημοσιονομική και εισοδηματική πολιτική). Υπό τις παρούσες συνθήκες, αντίθετα, μέτρα τόνωσης της συνολικής ζήτησης, με σκοπό τη βελτίωση βραχυπρόθεσμα της κατάστασης της απασχόλησης, μπορούν να καταστήσουν δυσκολότερη την επίτευξη των μεσοπροθέσμων στόχων. Άλλα Κράτη μέλη διατύπωσαν τη γνώμη ότι, χωρίς να γίνει παραίτηση από το στόχο της μελλοντικής αποκατάστασης της ισορροπίας των κυριοτέρων μεγεθών κατά τη θέση σε εφαρμογή μιας μεσοπρόθεσμης στρατηγικής, είναι ωστόσο ενδεδειγμένο να γίνει επιλεκτική στήριξη της εγχώριας ζήτησης, προκειμένου να επιτευχθεί ταχύτερα η βελτίωση της κατάστασης της απασχόλησης και ότι αυτό αποτελεί την ίδια την προϋπόθεση της αναθέρμανσης της επενδυτικής δραστηριότητας. Για τα Κράτη αυτά, είναι σημαντικό να συνοδεύεται η προσπάθεια ανόρθωσης από μια έντονη δράση σχετικά με τις δομές, ιδίως τις βιομηχανικές και από μία καλύτερη ισορροπία μεταξύ εισοδήματος και απασχόλησης μέσω των πολιτικών καταμερισμού της διαθέσιμης εργασίας.

4. Κατά το έτος που πέρασε από την υποβολή του σχεδίου του πέμπτου προγράμματος, το διεθνές κλίμα εξακολούθησε να επιδεινώνεται και η αναστροφή του συγκυριακού κύκλου υπήρξε αργή. Η οικονομική εξέλιξη της Κοινότητας παραμένει πολύ δυσμενής, ιδίως όσον αφορά την οικονομική άνοδο και τις επενδύσεις και ειδικότερα την απασχόληση και την ανεργία. Η κατάσταση της απασχόλησης αποτελεί θέμα αυξανόμενης ανησυχίας για τα Κράτη μέλη. Ωστόσο, από την κατάρτιση του σχεδίου πέμπτου προγράμματος:

- συντελέστηκαν ορισμένες πρόοδοι στο θέμα της μείωσης των ποσοστών πληθωρισμού, αλλά συγχρόνως, έγιναν εντονότερες οι διαφορές μεταξύ Κρατών μελών όσον αφορά την εξέλιξη των τιμών και του κόστους. Αν δεν μετριαστούν αυτές οι διαφορές, δεν θα μπορέσει να επιτευχθεί, κατά τρόπο διαρκή, νομισματική σταθερότητα στην Κοινότητα. Για να αποφευχθούν συχνές αναπροσαρμογές των κεντρικών ισοτιμιών - οι οποίες θα μείωναν την αξιοπιστία του ευρωπαϊκού νομισματικού συστήματος - πρέπει να εφαρμόζονται κατάλληλα μέτρα στις χώρες στις οποίες η άνοδος των τιμών και του κόστους παραμένει σημαντική,

- η ενεργειακή εξάρτηση μπόρεσε να μειωθεί, και η μείωση του όγκου των εισαγωγών πετρελαίου οφείλεται σε διάφορους παράγοντες: κάμψη της παραγωγικής δραστηριότητας, εξοικονόμηση ενέργειας σε πραγματικές τιμές που συνδέεται με τις διαρθρωτικές προσαρμογές, δυναμική πολιτική στον τομέα εγχώριας προσφοράς σε ορισμένες χώρες. Εντούτοις, η Κοινότητα δεν πρέπει, λόγω της εξέλιξης των τιμών του αργού πετρελαίου, να εγκαταλείψει τις προσπάθειες που καταβάλλει για να επιτύχει νέες προόδους σχετικά με τη μείωση της κατανάλωσης πετρελαίου,

- το έλλειμμα του ισοζυγίου τρεχουσών πληρωμών της Κοινότητας ήταν λιγότερο σημαντικό από όσο αναμενόταν, εν μέρει, εξαιτίας της μείωσης των εισαγωγών πετρελαίου. Όμως, δεδομένου ότι παρατηρήθηκε διαφορετική εξέλιξη στα Κράτη μέλη, είναι δυνατό να τεθούν προβλήματα σύγκλισης.

5. Η πραγματική κατεύθυνση που ακολούθησαν τα Κράτη μέλη από τα μέσα του περασμένου χρόνου, σε ό,τι αφορά την οικονομική πολιτική, τοποθετείται σε μεγάλο βαθμό στα πλαίσια των κατευθυντήριων γραμμών που ορίστηκαν στο σχέδιο προγράμματος. Πρέπει, ιδιαίτερα να αναφερθούν σχετικά:

- τα μέτρα που θεσπίστηκαν για να ενθαρρύνουν τις επενδύσεις και την απασχόληση,

- η πρόοδος που σημειώθηκε στην κατεύθυνση ενός μετριασμού των μισθών, και Π στις χώρες όπου τα ελλείμματα του προϋπολογισμού ήσαν πολύ υψηλά, οι προσπάθειες που καταβλήθηκαν για να περιορίσουν και για να ελαττώσουν την αύξηση των δημόσιων δαπανών. Όμως, σε ορισμένες περιπτώσεις, η αναδιάρθρωση των δημόσιων προϋπολογισμών υπήρξε μέχρι στιγμής ανεπαρκής.

6. Σε ό,τι αφορά τις οικονομικές προοπτικές που διαγράφονται προς το παρόν διαφάνηκαν ενδείξεις μιας συγκυριακής βελτίωσης, όμως η διαδικασία αυτή είναι δύσκολο να ξεκινήσει και κινδυνεύει από υψηλά επιτόκια και από υπερβολικά διαρθρωτικά δημοσιονομικά ελλείμματα. Ιδιαίτερες ανησυχίες υπάρχουν τόσο για την επίμονη αύξηση της ανεργίας που θα μειωθεί μόνο στα πλαίσια μιας διαρκούς ανάκαμψης της οικονομίας, όσο και για τα υψηλά ποσοστά πληθωρισμού που συνεχίζουν να επικρατούν σε ορισμένες χώρες.

7. Με αυτές τις συνθήκες, είναι αρχικά απαραίτητο να ενισχυθούν οι παράγοντες της οικονομικής ανόδου και να δημιουργηθούν περισσότερες δυνατότητες απασχόλησης. Επιβάλλεται να εφαρμοστούν πολιτικές που να είναι στενά προσαρμοσμένες στην εξέλιξη της κατάστασης και που λαμβάνουν υπόψη τις διαφορετικές θέσεις των Κρατών μελών, τονίζοντας ταυτόχρονα τους κοινούς στόχους και την αναζήτηση μεγαλύτερης σύγκλισης. Ο συντονισμός των εθνικών πολιτικών στο επίπεδο της Κοινότητας και οι διάφορες κοινοτικές πολιτικές πρέπει να συμβάλουν στη διαρθρωτική προσαρμογή και να επιτρέψουν να ελαττωθούν οι αποκλίσεις ανάμεσα στις οικονομίες των Κρατών μελών. Θα έπρεπε να υπάρξει ιδιαίτερη φροντίδα για τη δημιουργία ενός κοινωνικοοικονομικού κλίματος που να επιτρέπει την προώθηση της επενδυτικής δραστηριότητας και τη βελτίωση της ανταγωνιστικότητας των ευρωπαϊκών οικονομιών. Ειδικά μέτρα στο θέμα της απασχόλησης κρίνται επίσης επείγοντα, ιδιαίτερα για την προώθηση της επαγγελματικής κατάρτισης των νέων. Η Επιτροπή θα υποβάλει στο μέλλον μια πρώτη έκθεση για τα πρακτικά μέτρα ή τις κατάλληλες πρωτοβουλίες για την προώθηση των επενδύσεων. Η επιτροπή οικονομικής πολιτικής θα αποφανθεί σε κατάλληλο χρόνο σχετικά με την έκθεση αυτή.

8. Τα ουσιώδη στοιχεία της στρατηγικής αυτής θα πρέπει να αποτελέσουν τη βάση για τη μεσοπρόθεσμη προσέγγιση. Υπό τις σημερινές συνθήκες, τα Κράτη μέλη δεν αποδίδουν την ίδια προτεραιότητα στους διάφορους στόχους οικονομικής πολιτικής. Παρόλα αυτά, εάν υπάρχει μια διαφορετική κατεύθυνση στον τομέα της οικονομικής πολιτικής, θα πρέπει να ληφθούν αρκετά υπόψη οι κύριοι μεσοπρόθεσμοι κοινοί στόχοι. Θα είναι επίσης απαραίτητο να ενισχυθούν οι παράγοντες που ευνοούν την οικονομική άνοδο με βάση τις νέες προόδους προς τη σταθερότητα, και να δημιουργηθούν ευνοϊκότερες συνθήκες για μια διαρκή οικονομική ανάκαμψη και για την επιβαλλόμενη μεγαλύτερη σύγκλιση. Η επιτροπή οικονομικής πολιτικής προτίθεται να συζητήσει σε τακτικά διαστήματα για την εξέλιξη και τα μεσοπρόθεσμα προβλήματα και να υποβάλει τα σχετικά αποτελέσματα στο Συμβούλιο. Ιδιαίτερα, θα εξετάσει με προσοχή την τμηματική εφαρμογή της προτεινόμενης στρατηγικής σε συνάρτηση με την πραγματοποίηση των αναγκαίων προόδων στο θέμα του πληθωρισμού, της ισορροπίας των δημόσιων οικονομικών και του ισοζυγίου πληρωμών.